Vra die veearts: Husky hardloop nou op drie bene - Voertaal
Vra die veearts: Husky hardloop nou op drie bene
Marianne Lomberg Mens en dier 2022-02-15
My husky hardloop die afgelope paar dae op drie bene. As jy aan haar been raak, meer nader aan die knie en ondertoe, byt sy.
Ek vermoed sy het dit seergemaak toe sy en die labrador gespeel het.
As 'n hond skielik ophou om op een agterbeen te loop, dink 'n veearts onmiddellik: kruisligament. Honde, nes rugbyspelers, sit daagliks baie stremming op die kruisligament in hulle knie en dit kan soms skielik breek. Tipiese tekens daarvan is pyn om die knie, onwilligheid om op die poot te loop, en wanneer hulle staan, rus net die toon van die geaffekteerde poot op die grond.
Dis baie seer, en dis waarskynlik hoekom sy byt. Ideaal sal ons chirurgie daarvoor doen, maar selfs al is chirurgie nie op dié stadium moontlik vir julle begroting nie, kan jou veearts help met pynmiddels wat haar gemakliker sal maak tydens die herstel. Daar is ook een of twee ander kondisies wat skielike pyn om 'n knie kan veroorsaak en jou veearts sal vinnig kan vasstel wat die oorsaak is.